b'\n_START_ARTICLE_\nAmonas\n_START_SECTION_\nKultas\n_START_PARAGRAPH_\nIkonografijoje Amonas vaizduotas vyru (kartais su avino galva) su kar\xc5\xabna, dviem plunksnomis ir saul\xc4\x97s disku. I\xc5\xa1 prad\xc5\xbei\xc5\xb3 Amonas buvo vietinis T\xc4\x97b\xc5\xb3 dievas, vir\xc5\xa1esnis u\xc5\xbe vietin\xc4\xaf karo diev\xc4\x85 Mont\xc4\x85. Ilgainiui Amono kultas paplito ir kitose vietose, ta\xc4\x8diau tik susiliej\xc4\x99s su Heliopolio saul\xc4\x97s dievu Ra. Naujosios karalyst\xc4\x97s laikais Amono Ra kultas i\xc5\xa1plito po vis\xc4\x85 Senov\xc4\x97s Egipt\xc4\x85. Tai liudija jam, jo \xc5\xbemonai\xc2\xa0\xe2\x80\x93 deivei Mutai ir j\xc5\xb3 s\xc5\xabnui\xc2\xa0\xe2\x80\x93 dievui Chonsui pastatytos didingos \xc5\xa1ventyklos Karnake ir Luksore (prie T\xc4\x97b\xc5\xb3)._NEWLINE_Kaip \xe2\x80\x9eartimasis\xe2\x80\x9c ir net \xe2\x80\x9easmeninis\xe2\x80\x9c dievas, Amonas yra faraono t\xc4\x97vas. Luksoro \xc5\xa1ventyklos freskoje vaizduojama, kaip Amonas, \xc4\xafgij\xc4\x99s faraono Tutmozio IV (XV a. pr. m. e.) pavidal\xc4\x85, patenka \xc4\xaf faraono \xc5\xbemonos apartamentus, ji, \xe2\x80\x9ei\xc5\xa1vydusi dievo Amono gro\xc5\xbe\xc4\xaf, labai nud\xc5\xbeiugo\xe2\x80\x9c, o v\xc4\x97liau pagimd\xc4\x97 s\xc5\xabn\xc5\xb3, b\xc5\xabsim\xc4\x85j\xc4\xaf faraon\xc4\x85 Amenchotep\xc4\x85 III, kurio vardas rei\xc5\xa1kia \xe2\x80\x9eAmonas patenkintasis\xe2\x80\x9c. Daugelyje tekst\xc5\xb3 atsispindi Amono\xc2\xa0\xe2\x80\x93 \xe2\x80\x9et\xc4\x97vo\xe2\x80\x9c ir faraono\xc2\xa0\xe2\x80\x93 \xe2\x80\x9es\xc5\xabnaus\xe2\x80\x9c santykiai. Paskutiniuoju Naujosios Karalyst\xc4\x97s laikotarpiu (XIII\xe2\x80\x93XI a. pr. m. e.)._NEWLINE_Amonas buvo \xe2\x80\x9eartimasis dievas\xe2\x80\x9c ir eiliniams egiptie\xc4\x8diams. Tai liudija daugelis (apie 150) tekst\xc5\xb3, kuriuose Amonas apib\xc5\xabdinamas kaip teisingas ir gailestingas dievas. Amonas yra ir dievas orakulas: pagal jo nurodymus faraon\xc4\x97 Ha\xc5\xa1epsuta (XVI a. pr. m. e.) rengia prekybin\xc4\x99 ekspedicij\xc4\x85 \xc4\xaf Punt\xc4\x85, faraonas Ramzis II paskiria vyriausiu T\xc4\x97b\xc5\xb3 \xc5\xbeyniu Nebunenef\xc4\x85. I t\xc5\xabkst. pr. m. e. Amono orakulo svarbiausiu centru tampa dievo \xc5\xa1ventykla Sivos oaz\xc4\x97je Libijos dykumoje, \xc4\xaf \xc5\xa1i\xc4\x85 \xc5\xa1ventykl\xc4\x85 332\xc2\xa0m. pr. m. e. atvyko ir Aleksandras Makedonietis, nor\xc4\x97damas su\xc5\xbeinoti savo ateit\xc4\xaf. Amono kultas buvo paplit\xc4\x99s ir u\xc5\xbe Nilo sl\xc4\x97nio, ypa\xc4\x8d Nubijoje (dabartinis Sudanas), kur jis \xc4\xafgijo valstybin\xc4\xaf pob\xc5\xabd\xc4\xaf ir kur svarbiausia Amono hipostaze galima laikyti Napatos valstyb\xc4\x97s (VIII\xe2\x80\x93VI a. pr. m. e.) svarbiausi\xc4\x85j\xc4\xaf diev\xc4\x85\xc2\xa0\xe2\x80\x93 Napatos Amon\xc4\x85.'